OBK-direksie ‘bly aan stuur tot hulle vervang word’ | Netwerk24
OBK-direksie ‘bly aan stuur tot hulle vervang word’
Deur Hanlie Stadler 05 Februarie 2019 10:25
Die OBK het sy eerste verklaring uitgereik sedert die hele direksie bedank het.
Tito Mboweni, minister van finansies. Foto: Deaan Vivier
Deon Botha, hoof van korporatiewe sake, het verseker dat die hele direksie “steeds op hul pos is”.
“Die nie-uitvoerende direkteure het hulle daartoe verbind om as direkteure aan te bly totdat die minister ’n nuwe direksie aanstel.”
Botha het weer bevestig dat al nege die nie-uitvoerende direkteure op 1 Februarie hul bedankingsbrief aan Tito Mboweni, minister van finansies, gestuur het. Dit is Vrydag 2 Februarie openbaar gemaak.
Die direkteure – onder hulle Mondli Gungubele, Mboweni se adjunk – voer aan hulle kan weens ’n konstante stroom naamlose bewerings van korrupsie wat teen hulle gemaak word, nie meer hul taak verrig nie.
Mboweni se stilte word as skreiend beskou in die lig van die erns van die krisis. Die OBK bestuur meer as R2 000 miljard se beleggings, grootliks die geld van meer as 1,2 miljoen staatsamptenare.
Die OBK se beleggingsprosesse is onder die vergrootglas te midde van die Mpati-kommissie van ondersoek. Dr. Daniel Matjila, wat glo baie van die mees omstrede beleggingsbesluite deurgevoer het, het in November bedank.
Twee topbestuurders by die OBK, Fidelis Madavo en Victor Seanie, is voorverlede week geskors.
Alf Lees, die party se woordvoerder oor finansies, het reeds Sondag aan Netwerk24 gesê duisende staatsamptenare en pensioentrekkers is bekommerd oor hul aftreegeld en “het gerusstelling nodig”.
“Dis verrassend dat hy nog geen verklaring uitgereik het nie, nie eens om te erken dat hy dit as ’n dringende saak beskou of wat hy beoog om te doen nie.”
Jabulani Sikhakhane, Mboweni se woordvoerder, het wel Vrydagaand laat aan Netwerk24 bevestig dat die minister die bedanking aanvaar het en “as alles goed gaan” reeds volgende week ’n nuwe direksie sal aanwys. In die lig van die nuwe verklaring deur die OBK begin dit onwaarskynlik lyk.
Mboweni het op 2 Februarie laas getwiet en dít oor onderwerpe soos waterskaarste en megastede.
Meer oor: Obk | Tito Mboweni | Staatsamptenare | Obk-Ondersoek | Gepf | Korrupsie
OBK-krisis: Tito se stilte wek kommer